સાદાં છતાં સ્વાદિષ્ટ ભોજન બાદ બ્રિટનના વરિષ્ઠ શાયર ઈબ્રાહિમ ઓ. રાઠોડ ‘ખય્યામ’ની મેજબાની હેઠળ, ‘ઝૈનાહ-બિલાલ’ નામે મુશાયરાની મહેફિલ જામી હતી. ભારતથી બ્રિટનની મુલકાતે આવેલા જાણીતા કવિ-સાહિત્યકાર ચિનુભાઈ મોદી મુશાયરાના મુખ્ય મહેમાન હતા. વળી, મુશાયરાનું સંચાલન ગુજરાતી ડાયસ્પોરાના અવ્વલ દરજ્જાના ગઝલકાર અદમભાઈ ટંકારવીના હાથમાં હતું. બ્રિટનભરના, ઠેરઠેરથી આવેલા, વીસેક જેટલાં કવિઓ અને શાયરોએ મુશાયરામાં ભાગ લીધો હતો. સાંજનો સમય રાતમાં પલટાતો રહ્યો અને કવિતાની રંગત સહુનું મનોરંજન કરતી રહી.